Koira islamissa

Koira on islamissa rituaalisesti epäpuhdas ja usein vältetty tai jopa halveksittu eläin. Afrikassa vaikuttava maliki-lakikoulukunta pitää muista poiketen koiraa rituaalisesti puhtaana. Islam kuitenkin hyväksyy koiran käytön metsästykseen, paimentamiseen ja vartiointiin.
Islamilaisen sanonnan mukaan enkeli ei astu taloon, jos siellä on koira tai kuva. Profeetta Muhammedista kerrotaan, että hän määräsi tapettavaksi kaikki koirat Medinassa ja erityisesti väriltään mustat. Kun Saatana kristinuskossa kuvataan käärmeenä, islamissa Saatana (Iblis) esiintyy usein mustana koirana.
Islamilaisessa perimätiedossa (hadith) on kertomuksia myötätunnon osoittamisesta koiraa kohtaan. Monien muslimien mielestä koira on Jumalan luomus, jota ei saa kohdella kaltoin. 
Koraani.
Koraanissa koiraa ei kuvata uskonnollisesti epäpuhtaana. Koira mainitaan täysin neutraaliin sävyyn Luolan suurassa (18:18 ja 18:22), missä kerrotaan kristillinen tarina seitsemästä unikeosta, joilla oli luolassa mukanaan myös koira. Yöllisen matkan suurassa (17:176) Jumalan antamien merkkien hylkääjää verrataan halventavasti koiraan, joka riiputtaa kieltään. Koira esiintyy myös Pöydän suurassa (5:4), jossa mainittuihin "metsästyseläimiin" koirankin katsotaan kuuluvan. 
Islamin kielteinen suhtautuminen koiriin ei ole peräisin Koraanista. Karl-Heinz Ohligin ja eräiden muiden tutkijoiden mukaan Koraani kuitenkin edustaa vasta islamin varhaista kehitysvaihetta. Joseph Schachtin mukaan näkemys mustasta koirasta paholaisena esiintyy varhaisimmillaan imaami Ibn Hanbalilla (780–855).
Islamilainen perimätieto.
Ahmad ibn an-Naqib al-Misrin mukaan eläimistä koirat ja siat ovat rituaalisesti likaisia. Yksi islamin lakikoulukunnista, Afrikassa vaikuttava maliki, pitää koiria rituaalisesti puhtaina, mutta vaatii silti "wudu"-pesua, jos koiraa on koskettu. 
Islamilainen "hadith-"perimätieto sisältää kymmenittäin kertomuksia koiran epäpuhtaudesta. Koira estää hyvien tekojen kerääntymisen, tuhoaa rukouksen vaikutuksen, karkottaa enkelit ja aiheuttaa rituaalista epäpuhtautta. Koska islamissa perimätieto menee Koraanin edelle (Koraania tulkitaan perimätiedon pohjalta), islamiin on vakiintunut käsitys koiran likaisuudesta. 
Koiran epäpuhtaus liittyy etenkin sen kuolaan. Erään hadithin mukaan Muhammed sanoi: "Kun koira nuolee astiaa, peskää se seitsemän kertaa ja hierokaa sitä maalla kahdeksantena kertana” (Sahih Muslim). Se, onko myös koiran turkki epäpuhdas, jakaa mielipiteitä. 
Hadith-kokoelma Sahih al-Bukhari sisältää kertomuksen, jossa koiraa kohtaan osoitetaan myötätuntoa: "Profeetta sanoi: "Kun koira kiersi kaivon ympärillä ja oli vähällä kuolla janoon, eräs israelilainen prostituoitu näki sen, riisui kenkänsä ja antoi sille vettä. Sen hyvän teon tähden Jumala antoi hänelle anteeksi." . 
Hyvien tekojen menetys.
Muuan koiran aiheuttama kielteinen vaikutus on hyvien tekojen painoarvon lasku. Niitä arvioidaan viimeisellä tuomiolla. Muun kuin paimenkoiran pitäminen talossa vähentää kahdella "qiratilla" hyvien tekojen vaakakuppia viimeisellä tuomiolla. Toisen, tasoltaan "hasan" olevan "hadithin" mukaan ihminen menettää yhden qiratin jokaisena päivänä pitäessään talossa jotain muuta kuin paimenkoiraa.
Rukouksen vaikutuksen mitätöinti.
Luotettavan "(sahih)" hadithin mukaan mukaan rukousta vahingoittavat nainen, aasi ja musta koira. Kielteisen vaikutuksen voi estää siten, että rukoilija asettaa eteensä satulan kahvan.
Vaikutus enkeleihin.
Keskipäivän suura (93) "Al-Duha" kertoo Koraanin selityskirjallisuuden mukaan siitä, miten Muhammedin saamat ilmestykset loppuivat, ja Muhammed joutui pakanoiden pilkkaamaksi. Kävi kuitenkin ilmi, että keskeytys johtui vain Muhammedin talossa majailevasta koirasta. Kun tämä tapettiin, ilmestykset jatkuivat alkaen suuralla 93.
Epäpuhtaus.
Koiran epäpuhtautta korostaa Muhammedin kehotus pestä koiran nuolema lusikka seitsemän kertaa ja kahdeksannen kerran pyyhkiä se vielä hiekalla. Suomalaisen fatwan mukaan koiraan saa koskea, mutta teko vaatii sen jälkeen peseytymistä. 
Musta koira on paholainen.
Luotettavan "(sahih)" hadithin mukaan Muhammed sanoi: "Musta koira on paholainen". Profeetta sanoi lisäksi: "Jos koirat eivät olisi suku, olisin määrännyt tappamaan kaikki, mutta kavahdin tuhoamasta kokonaista sukua. Voit silti tappaa jokaisen mustan koiran, sillä se on demoni tai edustaa demonia."
Historiallisia kuvauksia.
Espanjalainen munkki pyhä Eulogius, joka kuului niin sanottuihin Córdoban marttyyreihin julkaisi vuonna 848 sävyltään äärimmäisen pilkallisen profeetta Muhammedin elämäkerran. Eulogius väitti löytäneensä sen navarralaisesta Leiren luostarista, mutta yhtä hyvin hän on voinut kirjoittaa sen itse. Lyhyt elämäkerta päättyy siihen, että Muhammed tuntee kuolemansa lähestyvän ja pyytää opetuslapsiaan valvomaan kolme päivää hänen ruumiinsa äärellä, kunnes enkeli Gabriel saapuisi korppikotkan hahmossa noutamaan hänet Paratiisiin. Tämän asemesta Muhammedin sielu joutuu kuitenkin heti Helvettiin. Opetuslapset tekevät silti kuten lupasivat, kunnes mädäntymisen löyhkä pakottaa heidät poistumaan ruumiin ääreltä. Haju houkuttelee paikalle koiria, jotka syövät puolet Muhammedin ruumiista. Tämän jälkeen muslimit vannovat tappavansa vastedes kaikki näkemänsä koirat. Elämäkerta on erittäin varhainen, mutta osoittaa, että muslimien kielteinen suhtautuminen koiriin tunnettiin jo 800-luvun puolivälissä al-Andalusissa.
Muslimit ja koirat.
Islamilaisilla "fatwa"-sivustoilla "muftit" antavat uskoville vastauksia islamia koskeviin kysymyksiin. Islam Question &amp; Answer -sivustolla on satoja vastauksia koiria koskeviin kysymyksiin. Erään vastauksen mukaan Shafi’i- ja Hanbali-koulukunnat katsovat, että koira kokonaisuudessaan on epäpuhdas. Joidenkin oppineiden mielestä vain koiran eritteet ovat epäpuhtaita, ja niistä sylki on äärimmäisen epäpuhdas (fatwa 976, 26. maaliskuuta 1998).
Koirien luvallisuudesta fatwasivustolla kerrotaan, että koiran pitäminen on islamissa kiellettyä paisi metsästystä ja vartiointia varten. Vartiointiin koiria saa käyttää vain maaseudulla, ellei muita keinoja ole. Muslimit eivät saa leikkiä koirien kanssa (fatwa 69840 18. marraskuuta 2005) tai pitää koiraa pelkästään lemmikkinä.
Koiria käytetään muslimimaissa lähinnä vain metsästys- ja paimenkoirina. Kansainvälisessä Kennel-liitossa FCI:ssä oli vuonna 2023 mukana vain kolme islamilaista maata, Bahrain, Indonesia ja Marokko, kun maailmassa islamilaisia maita on yhteensä 57. Suomalaisessa muslimiperheessä luonteva lemmikkivalinta onkin ollut koiran sijaan kissa. Vaikka koiraa pidetään saastaisena eläimenä esimerkiksi Egyptissä, perimätiedossa on myös tarinoita, jotka kertovat myötätunnon osoittamisesta kärsivää tai janoista koiraa kohtaan. Kairon köyhimmissä kaupunginosissa näkee silti vanhusten antavan ruokaa katukissoille, mutta koirien osa on kovempi. 
Ihmisen kutsuminen koiraksi on muslimeille voimakas herjaus. "Koiran poika" () on arabiankielinen solvaus. Palestiinan presidentti Mahmud Abbas herjasi vuonna 2025 Hamasia "koiranpenikoiksi". Malesiassa "hot dog" kiellettiin ruoan nimenä, koska koiraa pidetään epäpuhtaana. Terroristijärjestö Hamas on kieltänyt koirien ulkoiluttamisen, koska se on "vastoin kulttuuriamme ja perinteitämme Gazassa". 
Koiran ulkoiluttaminen ja esitteleminen on myös Iranissa kiellettyä tai jopa rikollista koiran epäpuhtauden takia. Ulkoilutuskielto laajeni vuonna 2025 moniin kaupunkeihin. Teheranissa se on ollut voimassa jo vuodesta 2019 alkaen. Iranin ylin johtaja Ali Khamenei sanoi vuonna 2017, että koirien pitäminen muista syistä kuin paimentamiseen, metsästykseen tai vahtikoirina on tuomittavaa. Vuonna 2021 yhteensä 75 iranilaista uskonoppinutta anto julkilausuman, jonka mukaan koiran omistaminen on "tuhoisa sosiaalinen ongelma", joka on ristiriidassa islamilaisen elämäntavan kanssa. 
Islamin koirakielteisyys on voinut aiheuttaa ongelmia monikulttuurisissa maissa. Britanniassa on joidenkin ollut vaikea päästä koiran kanssa taksiin tai bussiin, jos kuljettaja on muslimi. Suomessa muslimilapset ovat poistuneet bussin kyydistä, kun sinne on tullut koira.
Erään islamilaisen sivuston mukaan koirat ovat Jumalan luomuksia, joita ei tule kohdella kaltoin, mutta niiden lemmikkinä pitäminen on kiellettyä. Joitain "oikeaoppisia" tapoja omistaa koira islamissa kuitenkin on – esimerkiksi metsästystä varten.
Selityksiä islamin koirakielteisyyteen.
Islamilaisilla teologeilla ei aluksi ollut selitystä koirakielteisyyteen. Kerrottiin, että kun kalifi kysyi asiaa uskonoppineelta, tämä vastasi "Näin perimätieto kertoo; syytä en tiedä." Myöhemmin alkoi ilmestyä perimätietoa, joka antoi selityksiä koiran asemaan. Luotettavan "hadithin" mukaan Muhammed sanoi mustan koiran olevan itse Saatana. Opetushallituksen islamin oppikirjan mukaan muslimit karttavat koiria, koska vaatteissa ei saa olla tahroja, kuten koiran sylkeä.
Arabisti Ignaz Goldziher arvelee, että islaminuskon kielteinen asenne koiraan oli vastavaikutus zarathustralaisuudessa esiintyvään myönteiseen asenteeseen. Näin islam pyrki vahvistamaan omaa identiteettiään ja erottumaan persialaisesta kulttuurista, joka oli vaikuttanut islamin sisältöihin. Sahih Bukhariin sisältyvän hadithin mukaan Muhammed suoraan kehotti tekemään päinvastoin kuin mitä muissa uskonnoissa tehtiin: "Profeetta sanoi: "Toimikaa päinvastoin kuin monijumalat. Jättäkää parta pitkäksi ja lyhentäkää viikset." Zarathustralaisuudessa katsottiin, että aina kun koira haukkui, demonit ja paholaiset pakenivat. Tämä persialainen uskomus siirtyi islamiin siten, että koiran uskottiin näkevän demoneita ja muita näkymättömiä olentoja. Koira muistutti tässä kukkoa, sillä Muhammedin kerrotaan sanoneen, että kukko on Saatanan vihollinen ja kiekuu silloin, kun näkee enkelin. 
Vastaväitteitä islamin koirakielteisyydestä.
Brittiläinen maallikkomuslimien järjestö UIUK katsoo, että islam ei vastusta koiria, vaan asia on päinvastoin. Muslimioppineet ovat järjestön mukaan ymmärtäneet väärin Muhammediin liitetyt kertomukset, ja tämän takia koiriin ja niiden pitämiseen lemmikkeinä on alettu suhtautua kielteisesti. Järjestön mukaan Jumala on päinvastoin antanut koirille erityisaseman muihin eläimiin verrattuna.
Historian professori Alan Mikhail (s. 1979) toteaa, että islamissa koiria on pidetty rituaalisesti epäpuhtaina. Kyseessä on kuitenkin väärinkäsitys, joka on levinnyt useimpien muslimien ja ei-muslimien keskuuteen. Mikhailin mukaan arvovaltainen perimätieto kertoo, että profeetta Muhammed itse rukoili koirien läsnä ollessa, hänen serkkunsa ja kumppaninsa kasvattivat koiranpentuja, ja Medinan moskeijassa koiria nähtiin säännöllisesti leikkimässä profeetan elinaikana ja vielä vuosisatoja sen jälkeenkin. Koirien levittämät sairaudet kuitenkin muuttivat 1800-luvun alussa muslimien käsitykset kielteisiksi koiria kohtaan, joten suurin osa muslimeista pitää nykyisin koiria likaisina, epäpuhtaina ja joskus jopa pahoina. Tällä ei kuitenkaan Mikhailin mukaan olisi mitään tekemistä islamin kanssa.
Järjestöt ovat Suomessa tarttuneet asiattomaksi koettuun arvosteluun siitä, että koira olisi islamissa epäpuhdas eläin. Ensi- ja turvakotien liitto, Ihmisoikeusliitto, Suomen Punainen Risti, Pelastakaa lapset ry, Suomen Nuorisoyhteistyö – Allianssi ry ja Plan Suomi julkaisivat vuonna 2013 yhdessä Suomen islamilaisen yhdyskunnan kanssa "Ei vihapuheelle" -projektin yhteydessä kirjoituksen, jossa torjuttiin väite koiran rituaalisesta epäpuhtaudesta islamissa. Järjestöt katsoivat, että väite islamin koiravastaisuudesta on kulttuurirasistista yleistämistä ja huonoimmassa tapauksessa antaa väärän kuvan islamista äärimmäisenä ja väkivaltaisena uskontona.